Rēzeknes novada speciālā pamatskola
Rēzeknes novada speciālā pamatskola ir Rēzeknes novada pašvaldības dibināta un pakļautībā esoša mācību iestāde, kuras darbības profils ir speciālā pamatizglītība bērniem ar garīgās attīstības traucējumiem, 1. kvalifikācijas līmeņa profesionālā izglītība un interešu izglītība. Rēzeknes novada speciālā pamatskola (toreizējais nosaukums - Maltas palīgskola-internāts) nodibināta 1960. gada 15. augustā. Skola atrodas Rēzeknes novada Maltā, Rozentovas ielā 9, iepretī Rozentovas Svētā Krusta pagodināšanas Romas katoļu baznīcai. Pirmā skolas ēka bija neliela, celta pirms Otrā pasaules kara un mūsdienās vairs nav saglabājusies. 1968. gadā tika uzcelta jauna kopmītņu ēka, kurā kopš 1975. gada ir iekārtotas arī mācību klases. Kopš 1999. gada skolai ir struktūrvienība Maltā, Kalnu ielā 4, kurā ir izvietotas mācību klases un internāts bērniem ar smagiem garīgās attīstības traucējumiem, kā arī rehabilitācijas procedūru telpas.